CELEX: 32017D0996
Language: ro
Date: 2017-06-09 00:00:00
Title: Decizia de punere în aplicare (UE) 2017/996 a Comisiei din 9 iunie 2017 de instituire a laboratorului european de captare și stocare a dioxidului de carbon – consorțiu pentru o infrastructură europeană de cercetare (ECCSEL ERIC) [notificată cu numărul C(2017) 3875]

13.6.2017   
            
            
               RO
            
            
               Jurnalul Oficial al Uniunii Europene
            
            
               L 149/91
            
         DECIZIA DE PUNERE ÎN APLICARE (UE) 2017/996 A COMISIEI
   din 9 iunie 2017
   de instituire a laboratorului european de captare și stocare a dioxidului de carbon – consorțiu pentru o infrastructură europeană de cercetare (ECCSEL ERIC)
   
      
         [notificată cu numărul C(2017) 3875]
      
   
   (Numai textele în limbile engleză, franceză, italiană și neerlandeză sunt autentice)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 723/2009 al Consiliului din 25 iunie 2009 privind cadrul juridic comunitar aplicabil unui consorțiu pentru o infrastructură europeană de cercetare (ERIC) (1), în special articolul 6 alineatul (1) litera (a),
   întrucât:
   
               (1)
            
            
               Franța, Italia, Țările de Jos, Norvegia și Regatul Unit au solicitat Comisiei să instituie infrastructura europeană pentru laboratorul de captare și stocare a dioxidului de carbon – consorțiu pentru o infrastructură europeană de cercetare (ECCSEL ERIC). Aceste state au convenit ca Norvegia să fie statul membru gazdă al ECCSEL ERIC.
            
         
               (2)
            
            
               Dat fiind faptul că Regatul Unit și-a notificat, la data de 29 martie 2017, intenția de a părăsi Uniunea, în conformitate cu articolul 50 din Tratatul privind Uniunea Europeană, tratatele vor înceta să se aplice Regatului Unit de la data intrării în vigoare a acordului de retragere sau, în lipsa acestuia, în termen de doi ani de la notificare, cu excepția cazului în care Consiliul European, în acord cu Regatul Unit, decide prelungirea acestei perioade. În consecință, și fără a aduce atingere dispozițiilor din acordul de retragere, prezenta decizie de punere în aplicare se aplică numai până în momentul în care Regatul Unit încetează să mai fie un stat membru,
            
         
               (3)
            
            
               Regulamentul (CE) nr. 723/2009 a fost încorporat în Acordul privind Spațiul Economic European (SEE) prin Decizia nr. 72/2015 a Comitetului mixt al SEE (2).
            
         
               (4)
            
            
               În conformitate cu articolul 5 alineatul (2) din Regulamentul (CE) nr. 723/2009, Comisia a evaluat solicitarea și a concluzionat că aceasta îndeplinește cerințele stipulate în regulamentul respectiv.
            
         
               (5)
            
            
               Măsurile prevăzute în prezenta decizie sunt conforme cu avizul comitetului înființat în temeiul articolului 20 din Regulamentul (CE) nr. 723/2009,
            
         ADOPTĂ PREZENTA DECIZIE:
   Articolul 1
   (1)   Se instituie infrastructura europeană pentru laboratorul de captare și stocare a dioxidului de carbon – consorțiu pentru o infrastructură europeană de cercetare denumită ECCSEL ERIC.
   (2)   Elementele esențiale ale statutului ECCSEL ERIC sunt prezentate în anexă.
   Articolul 2
   Prezenta decizie este adresată Republicii Franceze, Republicii Italiene, Regatului Țărilor de Jos, Regatului Norvegiei și Regatului Unit al Marii Britanii și Irlandei de Nord.
   
      Adoptată la Bruxelles, 9 iunie 2017.
      
         
            Pentru Comisie
         
         Carlos MOEDAS
         
            Membru al Comisiei
         
      
   
   
      (1)  JO L 206, 8.8.2009, p. 1.
   
      (2)  Decizia nr. 72/2015 a Comitetului mixt al SEE din 20 martie 2015 de modificare a Protocolului 31 la Acordul privind SEE, privind cooperarea în domenii specifice în afara celor patru libertăți [2016/755] (JO L 129, 19.5.2016, p. 85).
   
      ANEXĂ
      
         Elementele esențiale ale statutului ECCSEL ERIC
      
      
         Următoarele articole și alineate din statutul ECCSEL ERIC prevăd elementele esențiale în conformitate cu articolul 6 alineatul (3) din Regulamentul (CE) nr. 723/2009
      
      1.   Sarcini și activități
      
      (articolul 2 din statutul ECCSEL ERIC)
      
               
                  1.
               
               
                  ECCSEL ERIC creează și operează o infrastructură de cercetare descentralizată de nivel mondial, care urmează să fie o platformă centrală responsabilă de funcționarea coordonată a mai multor instalații sub emblema distinctivă comună ECCSEL ERIC.
                  
                              (a)
                           
                           
                              ECCSEL ERIC coordonează utilizarea instalațiilor de cercetare din cadrul infrastructurii descentralizate și coordonează planurile pentru modernizarea acestora și noile investiții. ECCSEL ERIC asigură liberul acces la infrastructură la nivel internațional. Mai mult, în limita mijloacelor și competențelor sale, ECCSEL ERIC sprijină proprietarii instalațiilor de cercetare în eforturile lor de a îmbunătăți funcționarea instalațiilor lor, de a le moderniza, precum și de a crea instalații noi.
                           
                        
                              (b)
                           
                           
                              ECCSEL ERIC facilitează cercetarea experimentală superioară cu privire la tehnicile noi și îmbunătățite pentru captarea, transportul și stocarea CO2 (CSC) în perspectiva unei exploatări comerciale până în 2020-2030 și, respectiv, după 2030. În viitor, adunarea generală poate decide să extindă câmpul de activitate al ECCSEL ERIC în ceea ce privește utilizarea CO2 [captarea, utilizarea și stocarea dioxidului de carbon (CCUS)] dincolo de recuperarea secundară a petrolului.
                           
                        
                              (c)
                           
                           
                              ECCSEL ERIC nu deține și nu exploatează el însuși instalații de cercetare. Cu toate acestea, adunarea generală poate decide ca, în viitor, ECCSEL ERIC să investească în propriile instalații sau să opereze propriile instalații. Membrii și observatorii care nu doresc să participe la finanțarea acestor instalații, se pot abține de la finanțarea acestora, în conformitate cu articolul 9 alineatul (2) litera (a).
                           
                        
            
               
                  2.
               
               
                  ECCSEL ERIC pune la dispoziția comunității internaționale de cercetare instalațiile necesare pentru desfășurarea activităților de cercetare în domenii prioritare. Procedând în acest fel, ECCSEL ERIC va contribui la progresul tehnologiei dincolo de stadiul actual al cunoștințelor sale, accelerând astfel comercializarea și dezvoltarea CSC. ECCSEL ERIC încurajează astfel cercetătorii să întreprindă lucrări de cercetare de înalt nivel în domeniul CSC și conform priorităților ECCSEL ERIC. ECCSEL ERIC va stabili un inventar unic foarte avansat de instalații de cercetare și va oferi comunității (în principal) europene de CSC și comunităților non-europene de CSC acces la aceste resurse.
               
            
               
                  3.
               
               
                  ECCSEL ERIC este înființat și funcționează în scopuri nelucrative.
               
            
               
                  4.
               
               
                  Fără a aduce atingere principiului-cheie enunțat la articolul 2 alineatul (3), ECCSEL ERIC poate exercita activități economice limitate cu condiția ca acestea să fie strâns legate de sarcinile principale ale ECCSEL ERIC și să nu pună în pericol realizarea acestora.
               
            2.   Denumire, sediu, amplasare și limbă de lucru
      
      (articolul 1 din statutul ECCSEL ERIC)
      
               
                  1.
               
               
                  Se creează un consorțiu pentru o infrastructură descentralizată europeană de cercetare cu denumirea „Laboratorul de captare și stocare a dioxidului de carbon – consorțiu pentru o infrastructură europeană de cercetare” denumit în continuare „ECCSEL ERIC”.
               
            
               
                  2.
               
               
                  Sediul statutar al ECCSEL ERIC este situat la Trondheim, în Norvegia.
               
            3.   Durată
      
      (articolul 21 din statutul ECCSEL ERIC)
      ECCSEL ERIC se înființează pe o perioadă nedeterminată.
      4.   Lichidare
      
      (articolul 23 din statutul ECCSEL ERIC)
      
               
                  1.
               
               
                  Adunarea generală poate decide, cu o majoritate de două treimi din voturi, să lichideze ECCSEL ERIC.
               
            
               
                  2.
               
               
                  Fără întârzieri nejustificate și, în orice caz, în termen de zece zile de la adoptarea deciziei de lichidare a ECCSEL ERIC, ECCSEL ERIC informează Comisia Europeană cu privire la această decizie.
               
            
               
                  3.
               
               
                  Activele rămase după plata datoriilor ECCSEL ERIC se distribuie între membri, proporțional cu onorariul anual cumulat la ECCSEL ERIC al fiecăruia, potrivit prevederilor din anexa II la statut.
               
            
               
                  4.
               
               
                  Fără întârzieri nejustificate și, în orice caz, în termen de zece zile de la data finalizării procedurii de dizolvare, ECCSEL ERIC informează Comisia Europeană în această privință.
               
            
               
                  5.
               
               
                  ECCSEL ERIC își încetează existența la data publicării de către Comisia Europeană a anunțului corespunzător în Jurnalul Oficial al Uniunii Europene.
               
            5.   Răspundere
      
      (articolul 13 din statutul ECCSEL ERIC)
      
               
                  1.
               
               
                  ECCSEL ERIC este răspunzător pentru datoriile sale.
               
            
               
                  2.
               
               
                  Membrii nu răspund în solidar pentru datoriile ECCSEL ERIC. Răspunderea membrilor pentru datoriile ECCSEL ERIC este limitată la cotizațiile acestora.
               
            
               
                  3.
               
               
                  ECCSEL ERIC ia măsurile adecvate pentru acoperirea riscurilor specifice creării și funcționării ECCSEL ERIC.
               
            6.   Politica de acces
      
      (articolul 18 din statutul ECCSEL ERIC)
      
               
                  1.
               
               
                  O parte substanțială a timpului de cercetare disponibil pentru fiecare instalație națională care participă la infrastructura ECCSEL urmează să fie oferită comunității internaționale de cercetare. Adunarea generală rezervă o parte a timpului de acces disponibil pentru cercetători din state care nu sunt membre ale ECCSEL ERIC.
               
            
               
                  2.
               
               
                  ECCSEL ERIC și proprietarii instalațiilor de cercetare încheie acorduri individuale legate de modul în care o mare parte din timpul de cercetare disponibil va fi pus la dispoziția comunității internaționale de cercetare și de condițiile de acces.
               
            
               
                  3.
               
               
                  Accesul la instalațiile ECCSEL ERIC este deschis cercetătorilor, oamenilor de știință și studenților. Accesul se va acorda pe baza unui concurs și a unei evaluări inter pares a cererilor conform unei proceduri corecte și transparente. Criteriile pentru concurs vor fi excelența științifică și importanța în raport cu strategiile ECCSEL ERIC, astfel cum sunt decise de adunarea generală.
               
            
               
                  4.
               
               
                  Utilizatorii suportă toate costurile de acces și toate costurile cu materialele, inclusiv eșantioanele și echipamentele care le aparțin acestora. Costurile de acces se bazează pe tarifele aplicabile fiecărei instalații ECCSEL ERIC.
               
            
               
                  5.
               
               
                  ECCSEL ERIC poate institui un sistem de autentificare și autorizare care să garanteze că numai persoanelor care au dreptul de a avea acces la o instalație li se permite intrarea și utilizarea. ECCSEL ERIC poate decide că membrii și observatorii trebuie să adere la un astfel de sistem pentru ca cercetătorilor acestora să li se acorde accesul.
               
            
               
                  6.
               
               
                  Se va face publică o politică de acces detaliată, aplicabilă utilizatorilor și aprobată de adunarea generală.
               
            7.   Comitetul de coordonare a infrastructurii de cercetare, Consiliul științific consultativ și Consiliul consultativ pentru etică și mediu
      
      (articolul 11 din statutul ECCSEL ERIC)
      Consiliul științific consultativ
      
                  (a)
               
               
                  Adunarea generală numește un consiliu științific consultativ independent compus din până la șase oameni de știință eminenți, independenți și cu experiență, provenind din țări din întreaga lume. Numirea membrilor consiliului se bazează pe propuneri venite din partea directorului, care solicită consiliere din partea Consiliului științific consultativ și din partea Comitetului de coordonare a infrastructurii de cercetare. Durata mandatului membrilor consiliului este de trei ani și se poate reînnoi o singură dată. Delegații la adunarea generală nu pot fi numiți în acest consiliu.
               
            
                  (b)
               
               
                  Directorul se consultă cu Consiliul științific consultativ cel puțin o dată pe an cu privire la calitatea științifică a serviciilor oferite de ECCSEL ERIC, la politicile științifice, la procedurile și la planurile de viitor ale organizației.
               
            
                  (c)
               
               
                  Consiliul științific consultativ prezintă anual un raport scris adresat adunării generale, prin intermediul directorului, cu privire la activitățile sale. Directorul prezintă raportul în fața adunării generale, împreună cu observațiile directorului și cu posibilele sale recomandări.
               
            8.   Politica în materie de diseminare
      
      (articolul 19 din statutul ECCSEL ERIC)
      
               
                  1.
               
               
                  Trebuie să existe un acces deschis la datele și rezultatele cercetărilor ECCSEL ERIC în conformitate cu politica în materie de diseminare adoptată de adunarea generală. Rezultatele și datele cercetărilor se oferă părților interesate fără alte costuri decât cele asociate diseminării. În sensul prezentei dispoziții, „Rezultatele și datele cercetărilor ECCSEL ERIC” înseamnă rezultatele și datele cercetărilor în domeniul captării și stocării dioxidului de carbon generate de proprietarii instalațiilor care participă la infrastructura ECCSEL ERIC.
               
            
               
                  2.
               
               
                  ECCSEL ERIC asigură o diseminare activă a rezultatelor cercetării ECCSEL ERIC în rândul societății, astfel încât acestea să poată juca un rol activ în dezvoltarea politicii și în controlul emisiilor de dioxid de carbon.
               
            
               
                  3.
               
               
                  ECCSEL ERIC promovează cooperarea în cadrul ECCSEL ERIC și rezultatele cooperării, încurajează cercetătorii să se implice în proiecte noi și inovatoare, precum și, după caz, încurajează cercetătorii să utilizeze rezultatele ECCSEL ERIC în cadrul învățământului superior.
               
            
               
                  4.
               
               
                  În general, ECCSEL ERIC încurajează utilizatorii rezultatelor cercetării ECCSEL ERIC să pună rezultatele propriilor cercetări la dispoziția publicului și solicită utilizatorilor să facă publicitate corespunzătoare accesului acordat acestora în cadrul ECCSEL ERIC.
               
            
               
                  5.
               
               
                  Politica în materie de diseminare descrie diversele grupuri țintă și recurge la mai multe canale pentru a ajunge la categoriile de public țintă. În toate publicațiile care se ocupă de rezultatele și cunoștințele generate de către sau în cooperarea din cadrul ECCSEL ERIC, ECCSEL ERIC trebuie să fie recunoscut în mod corespunzător.
               
            9.   Politica privind drepturile de proprietate intelectuală
      
      (articolul 20 din statutul ECCSEL ERIC)
      
               
                  1.
               
               
                  În concordanță cu obiectul prezentului statut, sintagma „proprietate intelectuală” se va defini conform articolului 2 din Convenția de instituire a Organizației Mondiale a Proprietății Intelectuale (OMPI), semnată la 14 iulie 1967.
               
            
               
                  2.
               
               
                  În ceea ce privește chestiunile legate de proprietatea intelectuală, relațiile dintre membri sunt reglementate de legislația națională a țărilor membre, precum și de normele și acordurile internaționale relevante.
               
            
               
                  3.
               
               
                  Proprietatea intelectuală pusă la dispoziția ECCSEL ERIC de către membri rămâne proprietatea titularului inițial al proprietății intelectuale. În cazul în care astfel de proprietate provine din activități finanțate prin ECCSEL ERIC (contribuție directă sau în natură), proprietatea intelectuală aparține ECCSEL ERIC, cu excepția cazului în care s-a convenit că proprietatea trebuie să aparțină membrului care a creat-o. Posibila valoare economică a accesului în plus față de cotizația plătită nu se consideră a fi o finanțare a unui proiect de către ECCSEL ERIC.
               
            
               
                  4.
               
               
                  ECCSEL ERIC se asigură că utilizatorii sunt de acord cu termenii și condițiile care reglementează accesul la rezultate și drepturile de proprietate intelectuală asupra rezultatelor și că s-au implementat măsuri adecvate de securitate în ceea ce privește stocarea și manipularea drepturilor și a rezultatelor.
               
            
               
                  5.
               
               
                  ECCSEL ERIC trebuie să dispună de măsuri pentru investigarea alegațiilor de violare a securității sau de dezvăluire de informații confidențiale în ceea ce privește datele și informațiile de cercetare.
               
            
               
                  6.
               
               
                  ECCSEL ERIC îndrumă cercetătorii pentru a se asigura că cercetarea desfășurată cu ajutorul materialelor puse la dispoziție prin ECCSEL ERIC este realizată într-un cadru care recunoaște drepturile proprietarilor.
               
            
               
                  7.
               
               
                  Părțile care operează instalațiile participante la activitățile ECCSEL ERIC stabilesc în mod separat de comun acord o politică detaliată privind drepturile de proprietate intelectuală, aprobată de adunarea generală.
               
            10.   Ocuparea forței de muncă
      
      (articolul 17 din statutul ECCSEL ERIC)
      
               
                  1.
               
               
                  ECCSEL ERIC este un angajator care garantează egalitatea de șanse. Procedurile de selecție a candidaților pentru posturile de personal în cadrul ECCSEL ERIC sunt transparente, nediscriminatorii și respectă egalitatea de șanse.
               
            
               
                  2.
               
               
                  Contractele de muncă respectă legile și reglementările aplicabile ale țării în care se angajează personalul respectiv sau legile din țara în care se desfășoară activitățile ECCSEL ERIC. Locurile de muncă vacante la ECCSEL ERIC sunt anunțate public la nivel internațional, într-un mod corespunzător.
               
            
               
                  3.
               
               
                  Sub rezerva cerințelor din legislația națională, fiecare membru facilitează în limitele jurisdicției sale circulația și rezidența resortisanților din statele membre implicați în sarcinile ECCSEL ERIC și a membrilor de familie ai acestora.
               
            11.   Politica privind achizițiile și scutirea de taxe
      
      (articolul 16 din statutul ECCSEL ERIC)
      
               
                  1.
               
               
                  ECCSEL ERIC tratează candidații și ofertanții din cadrul unei proceduri de achiziții publice într-un mod echitabil și nediscriminatoriu, indiferent dacă sunt sau nu stabiliți în Uniunea Europeană. Politica în materie de achiziții publice a ECCSEL ERIC respectă principiul transparenței, al nediscriminării și al concurenței.
               
            
               
                  2.
               
               
                  Directorul este responsabil de toate achizițiile publice ale ECCSEL ERIC. Decizia de acordare a unui contract de achiziții publice se publică în mod corespunzător și include o justificare completă. Adunarea generală adoptă norme de punere în aplicare care să definească toate detaliile necesare referitoare la procedurile și criteriile precise privind achizițiile.
               
            
               
                  3.
               
               
                  Achizițiile publice efectuate de membri și de observatori în cadrul activităților ECCSEL ERIC se realizează ținând cont în mod adecvat de nevoile ECCSEL ERIC, precum și de cerințele și specificațiile tehnice emise de organismele relevante.